Imanol Arriortua Zorrilla

Imanol Arriortua Zorrilla (Derio, Bizkaia, 1998ko maiatzaren 12a) txirrindulari euskal herritarra da. Zilarrezko eta brontzezko domina lortu du  Zurich 2024ko Munduko Txapelketan (2024 UCI Para-cycling Road World Championships) errepidean eta erlojupekoan, Tandem B kategorian, Francisco García Rus pilotuarekin. 

Gaur egun Sonsol Grupetako kidea da.

 Biografia 
Arriortua Fisioterapian graduatua da Euskal Herriko Unibertsitatean eta Osteopatiako Masterra egiten  ari da Madrilen. Amateur mailan hasi zen lehiatzen, baina, ikusmen endekapenezko Stargard gaitzaren ondorioz, paratxirrindularitzan ere lehiatzen da.

 Ibilbidea 

 Gaztaroa eta Hasierako Urteak 
Arriortua txikitatik kirolzalea izan zen. Kirolarekiko interesa futbolean nabarmendu zen eta hamazortzi urtera arte futbolean aritu zen Derioko Futbol Taldean, baina geroago txirrindularitzarekiko interesa piztu zitzaion. 

 Txirrindularitzan Hasiera eta Amateur Maila 
Txirrindularitzan 22 urterekin (2020an) sartu zen lehiaketa munduan Zabalgarbi txirrindularitza taldearekin, gaur egun, Perseus Zabalgarbi Fortinet izenez ezagutzen den taldearekin. 2020. eta 2023. urte bitartean, amateur mailan lehiatu zen Espainiako hainbat txirrindularitza lasterketetan parte hartuz eta 2023ko ekainaren 25ean Espainiko Txapelketan parte hartu zuen Elite mailan San Lorenzo del Escorialen (Madril) Arabay Cycling  taldearekin.

Bere ibilbidean oztopo bat izan du bere benetako maila erakusteko: Stargardt gaitza, ikusmenari eragiten dion endekapenezko gaixotasuna. Hala ere, lehiatzen jarraitu zuen.

 Paratxirrindularitzan Hasiera 
2023. urte amaieran Cofidis Promesa Paraolinpikoen taldeko kide bihurtu zen, eta horrek Espainiako Selekzioan sartzeko aukera eman zion. Hortik aurrera bi modalitateak konbinatzen ditu, amateur maila Elite kategorian eta paratxirrindularitza tandem  kategorian. Paratxirrindularitzan Tandem B kategorian aritzen da, hau da, ikusmen urritasuna duten txirrindulariek pilotu batekin lehiatzen duten modalitatean. Bere kasuan, Francisco García Rus da bere pilotua. Arriortua eta Rusek elkarrekin prestaketa intentsibo bati ekin zioten, eta emaitzak laster lortu zituzten.

2024an Espainiako Selekzioarekin bi Munduko Kopatan parte hartu zuen:

 Lehena: Ostenden (Belgika) erlojupeko proban 11. postua lortu zuten eta errepideko proban 5. postua. 
 Bigarrena: Maniagon, (Italia) erlojupeko proban 6. postua eta errepideko proban 8. postua.

 2024ko Espainiako Txapelketak 
2024ko maiatzean, Espainiako Txapelketetan parte hartu zuen Caravaca de la Cruzen (Murtzia) eta han tandem kategorian bi proba nagusietan nagusitu ziren.

Espainiako txapelketan lortutako emaitzek Munduko Txapelketarako sailkapenean pisu handia izan zuten, eta horri esker Espainiako Selekzioarekin Zuricheko 2024ko Munduko Txapelketan parte hartu ahal izan zuen.

 Erlojupeko proba: Lehen postua eta txapeldun titulua eskuratu zuen.
 Errepideko proba: Bigarren garaipena eskuratu zuen eta Espainiako txapeldun izendatu zuten.

 2024ko Zurich Munduko Txapelketa 
2024ko irailaren 23an, Zurich 2024ko Munduko Txapelketan Arriortuak eta bere pilotuak emaitza historikoak lortu zituzten.

 Irailaren 23an: Erlojupeko proban brontzezko domina eskuratu zuten.
 Irailaren 25ean: Errepideko proban zilarrezko domina lortu zuten.

Bi domina eskuratuta, Espainiako paratxirrindularitzaren historiako erreferente bihurtu da. Lortutako emaitzek aurrerantzean nazioarteko mailan lehiatzen jarraitzeko aukera emango diote.

 2025.urtea 
Aurten ere amateur kategoria eta paratxirrindularitza konbinatuko ditu, Perseus Zabalgarbi Fortinet  eta Cofidis Promesa Paraolinpikoen taldeekin, Basque Teamen laguntzarekin.

 Erreferentziak